नवी दिल्लीः हांगाच्या कामानी सभाग्रहांत सप्टेंबर १८, २०२१ तारकेर चलल्ल्या कार्यावेळा २०२०व्या वरसाचो साहित्य अकाडेमी प्रतिष्टेचो साहित्य पुरस्कार कोंकणी भाशेखातीर केरळच्या आर. एस. भास्कर हांणी स्वीकार केलो. तांच्या 'युगपरिवर्तनाचो यात्री' ह्या काव्यसंग्रहाक हो पुरस्कार फावो जाला. कवी भास्कर हांच्यो कविता उजवाड अंकात लेगीत प्रसिद्ध जायत असतात.
अकाडेमीचो कार्यदर्शी डॉ. के. श्रीनीवास राव सुरवेर येवकाराचीं उतरां उलोवन "लेखक आपल्या साहित्या मारीफात सामाजीक सतां उगताडाक हाडता" म्हणालो.
अध्यक्षाचे बस्केर अकाडेमीचो अध्यक्ष डॉ. चंद्रशेखर कंबार आसल्लो. "इंगलीष भाशेचो प्रभाव भारतीय भासांचेर पडल्ल्यान पाश्चात्य साहित्याचीं रुपां आमच्या साहित्यांत धाराळ मापान व्हाळून आयल्यांत तरी आमच्या बरोवप्यांनी आमचे संप्रदाय सांडलेनांत. जानपद काणयांथावन आमच्या साहित्यान धाराळ उसणें घेतलां. एका उतरान भारतीय साहित्यान आपलेपण सांबाळताना, पाश्चात्य साहित्याचो प्रभाव जिरोवन घेवन आपलीच नवी वाट रुता केल्या" अशें म्हळें. ताणें पुरस्कार जोडपी लेखकांक शाल पांगरून, यादस्तिका दिली.
मुकेल सोयरो जावन फामाद हिंदी लेखक तशें साहित्य अकाडेमीचो फेलो श्री विश्वनाथ प्रसाद तिवारी आयिल्लो. "हरयेका लेखकाथंय एक विशेशता आसता. लेखक म्हळ्ळो तो संवेदनशीळ आसता. ताचेथंय परकाय प्रवेश जांवची सकत आसता. आपली वेदना संवसाराची वेदना जावन बदलुंचें आनी संवसाराची वेदना आपणाची वेदना जावन आपणांवचें कठीण काम तो करता. एक लेखक आपणाच्ये अभिव्यक्तिची समस्या सुटोंवच्यांत सुफळ जाता" अशें दाकले दीवन सांगलागलो. साहित्य म्हळ्यार परिवर्तनाची अहिंसात्मक प्रक्रिया म्हण ताणे म्हळें आनी आयच्या संदर्भार जी हिंसा चलता आनी आकांतवाद वाडला त्याविशीं खंत उगतायली.
अकाडेमीचो उपाध्यक्ष श्री माधव कौशीक हाणें धन्यवाद समर्पणाचीं उतरां सांगलीं तशेंच पुरस्कार जोडल्ल्यांक फुलांचे हार घालून सन्मान केलें.
जुलाय ४, १९४७ वरसा जल्मल्ल्या आर. एस. भास्काराक साहित्य अकाडेमीचो भाशांतर पुरस्कार २००३ इसवेंत फावो जाला. ताचे 'अक्षरां' (१९९२), 'नक्षत्रां' (१९९५), 'अक्षतां' (१९९७), 'युगपरिवर्तनाचो यात्री' (२०१४) कविता संग्रह, तशेंच 'चिनू मिनू चानो' (२००६) (भुरग्यांक कविता) पर्गट जाल्यात. त्या भायर तीन भक्तीक काव्याचीं पुस्तकां, तीन शैक्षणीक पुस्तकां, एक व्यक्ती परिचय दिंवचें पुस्तक आनी च्यार अनुवादीत पुस्तकां पर्गट जाल्यांत. ताचें पुरस्कार जोडल्लें पुस्तक येदोळच हिंदी भाशेक अणकार जालां.
ह्या संदर्भार कन्नड लेखक वीरप्पा मोयली तशेंच इंगलीष लेखकी आरुंधती सुब्रह्मण्यम आनी संविधानाचे आटवे वळेरींत आसपाव आसल्ल्या भारताच्या हेर भासांच्या लेखकांक तांच्या कृतयां खातीर पुरस्कार भेटयले.
